פטסי רדי

דיים פטריסיה לי "פטסי" רדי (באנגלית: Patricia Lee "Patsy" Reddy;‏ נולדה ב-17 במאי 1954) היא עורכת דין ודירקטורית ניו זילנדית, שכיהנה מספטמבר 2016 ועד ספטמבר 2021 בתפקיד המושלת הכללית של ניו זילנד. פסטי רדי נולדה בעיירה מטמטה (Matamata) שבאי הצפוני של ניו זילנד. היא בתם של ניל ויליאם וקתרין מרג'ורי "קיי" רדי, שניהם אנשי חינוך. שלושה מאבות אבותיה עזבו את אירלנד והיגרו לקנדה, אוסטרליה וניו זילנד. בת דודה רחוקה שלה, הזמרת הלן רדי, הייתה צאצאית של הענף האוסטרלי של המשפחה. פטסי רדי גדלה בעיירות טה אקאו ומינגנוי שבחבל ואיקטו עד אשר משפחתה עברה לעיר המילטון שמדרום לאוקלנד כאשר מלאו לה שש שנים, שם היא התחנכה בבית הספר היסודי הילקרסט, בחטיבת הביניים פיצ'גרוב ובבית הספר התיכון לבנות של המילטון. ב-1976 היא סיימה את לימודי התואר הראשון במשפטים באוניברסיטת ויקטוריה שבולינגטון וב-1979 היא סיימה לימודי תואר שני במשפטים בהצטיינות. רדי הייתה מרצה זוטרה ולאחר מכן מרצה בפקולטה למשפטים של אוניברסיטת ויקטוריה. ב-1982 היא הצטרפה למשרד עורכי הדין ווטס ופרטסון (כיום מינטר-אליסון-רד-ווטס) בוולינגטון, וב-1983 היא הייתה לאישה השותפה הראשונה במשרד. היא התמחתה בדיני מיסים, בדיני תאגידים ובדיני זכויות יוצרים לסרטים. בהמשך היא החלה לעבוד בבית ההשקעות בריירלי, שם היא הועסקה במשך 11 שנים והייתה מעורבת במשא ומתן על עסקאות רכישה גדולות כמו תהליך ההפרטה של אייר ניו זילנד. רדי הייתה יושבת ראש מועצת הסרטים של ניו זילנד ושל חברת "שכר החינוך" ושימשה כדירקטורית בכמה חברות וגופים ציבוריים. היא שימשה כנציגת הכתר הבכירה בנוגע למשא ומתן על ההסדרים הקשורים להסכם ואיטנגי והייתה מעורבת בפעילות לשיפור השירות לציבור. היא כיהנה גם כסגנית יושב ראש הסוכנות לתחבורה של ניו זילנד. בעבר היא כיהנה כדירקטורית בטלקום-ניו זילנד, בקבוצת הנופש והפנאי SKYCITY, בחברת הדואר של ניו זילנד ובאייר ניו זילנד. ב-2016 שיתפה רדי פעולה עם סר מייקל קאלן, לשעבר שר האוצר של ניו זילנד, בחיבור דוח שהוגש לממשלה הסוקר את החקיקה בנוגע לסוכנויות המודיעין של ניו זילנד. הדוח פורסם ב-9 במרץ אותה שנה, שבועיים לפני ההכרזה הפומבית על מינויה של רדי לתפקיד המושלת הכללית. הדוח כלל המלצות להרחבת הסמכויות של המשרד לאבטחת המידע הממשלתי לניטור תשדורות פרטיות של אזרחי ניו זילנד ונמתחה עליו ביקורת. רדי הייתה גם מעורבת בכמה ארגונים חוץ-ממשלתיים, במיוחד בתחומי האומניות והשוויון המגדרי. ב-2009 היא הייתה אחת מהחברות המייסדות של "נשים עולמיות – ניו זילנד" (Global Women New Zealand) קבוצה של נשים בולטות הפעילות למען פיתוח מנהיגות. בהענקת התארים לרגל יום הולדתה הרשמי של המלכה ב-2014 הוענק לרדי התואר גבירה עמיתה במסדר ההצטיינות של ניו זילנד על שירותיה בתחום האומנויות והעסקים. ביוני 2016 הוענק לה התואר גבירה של צדק במסדר ג'ון הקדוש. באותו חודש הוענק לה התואר גבירה עמיתה גבוהה במסדר ההצטיינות של ניו זילנד ועמיתה במסדר שירות המלכה, לקראת כניסתה לתפקיד המושלת הכללית. במרץ 2016 הוכרז שהמלכה אליזבת השנייה אישרה את מינויה של רדי תפקיד המושלת הכללית של ניו זילנד לתקופה של חמש שנים החל מספטמבר 2016. היא המושלת הכללית ה-21 של ניו זילנד והאישה השלישית בתפקיד לאחר קתרין טיזרד וסילביה קרטרייט. ב-28 בספטמבר 2016 הושבעה פטסי רדי לתפקיד המושלת הכללית בפני הפרלמנט של ניו זילנד. רדי סיימה את כהונתה כמושלת הכללית ב-6 בספטמבר 2021, ובמקומה מונתה סינדי קירו. רדי נשואה למשפטן סר דייוויד גאסקוין. מדיה וקבצים בנושא פטסי רדי בוויקישיתוף פטסי רדי, ברשת החברתית פייסבוק "New Governor-General: who is Dame Patsy Reddy?". New Zealand Herald. 22 March 2016. Retrieved 1 April 2016. Young, Audrey (23 March 2016). "Spotlight falls on quiet achiever". The New Zealand Herald. Retrieved 23 March 2016. "Dame Patsy Reddy – biographical notes" . beehive.govt.nz. Retrieved 23 March 2016. Sachdeva, Sam (9 March 2016). "Spy agencies explainer: what you need to know about the report into spying laws". Stuff. Retrieved 22 March 2016. Young, Audrey (22 March 2016). "Dame Patsy Reddy to be Governor-General". New Zealand Herald. Retrieved 22 March 2016. "Queen's Birthday honours list 2014". Department of the Prime Minister and Cabinet. 2 June 2014. Retrieved 22 March 2016. The London Gazette: no. 61619. p. 13264. 15 June 2016. Retrieved 17 June 2016. "Announcement of honours for Dame Patsy Reddy". Retrieved 27 June 2016. Key, John (22 March 2016). "PM welcomes Dame Patsy Reddy as the next Governor-General" (Press release). Price, Rosanna; Moir, Jo (22 March 2016). "Dame Patsy Reddy was 'stunned' when offered Governor-General role". Stuff. Retrieved 22 March 2016. Liana Pantaleo, Celebrating diversity, culture and the achievements of women, 28 September 2016, Scoop